স্টাফ রিপোর্টার ॥ চুনারুঘাটে ফিসারীর পানি নিষ্কাষনের রাস্তা করার ঘটনাকে কেন্দ্র করে এক কিশোরের গলা কেটে দিয়েছে প্রতিপক্ষ। গুরুতর আহতাবস্থায় তাকে সিলেট ওসমানি মেডিকেল কলেজ হাসপাতালে প্রেরণ করা হয়েছে। গতকাল শনিবার দুপুর ১২টায় এ ঘটনা ঘটে। জানা যায়, উপজেলার রহমতাবাদ গ্রামের ইফতেহার মজুমদারের একটি ফিসারীতে সাম্প্রতি বৃষ্টিতে পানি বেড়ে গেলে সে ফিসারীর পাড় কেটে পানি নিষ্কাষনের রাস্তা করে দেয়। ওই পানি পার্শ্ববর্তী ইনাতাবাদ গ্রামের দুরাই মিয়ার পুত্র ফারুক মিয়ার জমিতে চলে যায়। এতে সে ক্ষিপ্ত হয়ে উঠে এবং ধারালো অস্ত্র দিয়ে ইফতেহারের গলা কেটে দিলে সে রক্তাক্ত জখম হয়। আশংকাজনকবস্থায় তাকে উদ্ধার করে প্রথমে হবিগঞ্জ পরে সিলেট ওসমানি মেডিকেল কলেজ হাসপাতালে নিয়ে যাওয়া হয়।